Helsingin kaupunkimaisema saattaa muuttua tulevina vuosina dramaattisesti, sillä Esplanadin puiston puut kaupungin paraatipaikalla on uusittava jo seuraavan vuosikymmenen kuluessa, sanoo puuasiantuntija Juha Raisio Helsingin kaupunkiympäristön toimialalta.

Tästä on kyse Esplanadin puiston puut on tarkoitus kaataa tulevina vuosina maahan ja tilalle aiotaan istuttaa uusia puita, kertoo puuasiantuntija Juha Raisio Helsingin kaupungilta.

Syynä on nykyisen, vanhan puuston kunto.

Esplanadin puiden uudistamisesta on ollut puhetta jo kauan, mutta nyt asia on otettu pitkän ajan suunnittelulistalle ja tavoitteeksi asetettu, että remontti alkaa noin kymmenen vuoden kuluessa.

Tämä tarkoittaa käytännössä, että koko Esplanadin nykyinen puusto on tarkoitus parturoida pois ja tilalle istuttaa uusia puita.

Asia on vasta suunnittelijoiden työpöydällä, mutta siitä halutaan varoitella jo nyt. Puiden kaataminen voi nostattaa suuria tunteita: Helsingin Töölössä Mechelininkadun perinteikäs lehmuskuja jyrättiin pois alkuvuodesta, ja tuolloin kaadetuille lehmuksille kannettiin jopa hautakynttilöitä (siirryt toiseen palveluun) (Helsingin Sanomat 26.1.2017).

– Katupuut ovat tärkeitä ja rakkaita. Siinä vaiheessa, kun ne lähtevät lähiseuduilta, kyllä me asennoidumme siihen, että joudumme sitä myös hyvin perustelemaan, Juha Raisio toteaa.

Viimeksi näin tapahtui esimerkiksi viime viikolla, kun Pihlajiston koulun luona sijaitseva iso, rauhoitettu vaahtera jouduttiin kaatamaan tuulivaurioiden takia. Puu oli valittu Helsingin kauneimmaksi vuonna 2000. Kaupunki ilmoitti puunkaadosta erillisellä tiedotteella (siirryt toiseen palveluun).

"Näkymä on erilainen vuosikymmeniksi"

Esplanadin remontti ei ole täysin uusi asia. Helsingin silloisesta rakennusvirastosta ennakoitiin Helsingin Sanomille (siirryt toiseen palveluun) jo kymmenen vuotta sitten, että puiston puiden uusiminen olisi tulossa eteen viiden vuoden päästä.

Esplanadin puiston vanhimmat puut ovat Juha Raision mukaan 1800-luvun lopulta. Sitä vanhemmista ei ole varmuutta. Kari Ahotupa / Yle

Nyt Esplanadin puiston puiden uudistaminen on otettu pitkän ajan suunnittelulistalle ja tavoitteeksi on asetettu, että työt alkavat noin kymmenen vuoden kuluessa, Raisio kertoo.

– Puiden kunto alkaa olla siellä sellainen. Meillä on monia muitakin vanhoja puistokujannekohteita, joissa tämä tilanne tulee väistämättä eteen. Puut eivät kasva ikäänsä pidempään.

Esplanadin puistossa vanhimmat puut ovat puuasiantuntijan mukaan 1800-luvun lopulta, sitä vanhemmista ei ole varmuutta.

Miltä Esplanadi näyttää, kun remontti jonain päivänä alkaa?

Puistomaisema on erilainen vuosikymmenten ajan, kun vanhat puut kaadetaan, puuasiantuntija sanoo. Kari Ahotupa / Yle

– Siinä vaiheessa muutos on dramaattinen. Sitten, kun vanhat puut lähtevät, näkymä on erilainen vuosikymmeniksi, Raisio vastaa.

– Kannattaa asennoitua ehkä sillä tavalla, että siellä tulee näkymään paljon muuta. Espan rakennusten hieno arkkitehtuuri paljastuu aivan uudella tavalla. Ehkä se korvaa puiden menetystä edes vähän.

Esplanadin puiston remontille ei ole vielä tarkkaa suunnitelmaa, ja Raisio epäilee, että asia etenee aikanaan aina Helsingin kaupunginvaltuustoon asti.

Lue myös:

Cityluonto: Stadin rakkaimmat puut